**Graad 6&7 bediening**

**Kwartaal 1: “Terug skooltoe”**

**Tema: Positiewe groepsdruk**

**Teks: Romeine 12:1-2**

|  |
| --- |
| **Onthou!**  Jy is ‘n geloofsrolmodel vir jou groep kinders. Hulle hou jou fyn dop en luister fyn na jou – al voel dit nie so nie. Daarom is dit belangrik dat jy sal bid vir jouself, en vir jou groep kinders. Vra vir die Here om jou tyd saam met die kinders deur sy Gees te lei sodat die kinders Hom sal sien en beleef. Vra vir Hom om jou sensitief te maak vir die kinders se behoeftes en jou as instrument in hul lewens sal gebruik. |

**Agtergrond oor die “tweens” se wêreld i.t.v die teksgedeeltes**

**Sosiale ontwikkeling:** Die “tweens” begin beweeg na die adolessensie-fase, waar die soeke na onafhanklikheid en eie identiteitsvorming die belangrikste ontwikkelingstake is. Tot dusver het die ouers en huisgesin identiteit gegee aan die jongmens. Namate die kind na adolessensie beweeg, hoe meer gaan hul portuurgroep identiteit verskaf.

**Keuses:** Soos wat die tieners ouer raak, word daar meer en meer verantwoordelikheid op hul skouers geplaas en word hulle gedruk om keuses te maak. Somtyds sukkel hulle om keuses te maak onder druk en maak dan verkeerde keuses. Hulle is ook soms impulsief en sal keuses maak net om deel te kan bly van die vriendekring – keuses wat hulle eintlik hulself in die voet skiet. Hierdie les poog om hulle te help dink oor wat beteken dit om wys te lewe – om met die Here se wysheid te lewe. Dit begin alles deur ‘n doelbewuste keuse om saam met Jesus te lewe, te weet wat die regte ding is om te doen, en om dit dan te doen! Dis ‘n groot uitdaging, ook vir ons volwassenes.

|  |  |
| --- | --- |
| **Admin** | * Gaan deur naamlys en kyk wie is vandag teenwoordig. * Stuur vir die kinders wat nie teenwoordig is nie, ‘n Whatsapp of sms om te sê julle dink aan hulle en mis hulle. * Maak ook seker almal se kontaknommers is nog dieselfde. |
| **Gebed** | *(Moedig die kinders aan om aktief saam met jou te bid, al is dit net een sinnetjie, of dat almal saam hardop ‘amen’ sê aan die einde )*  Bid vandag spesifiek vir:   * Die Here se teenwoordigheid terwyl julle nou saam is, dat die Gees die Woord sal oopbreek en dat elkeen geraak sal word. * Almal wat nie teenwoordig is nie. * Enige ander dinge wat die kinders voor wil bid. |
| **Hulle wêreld** | Vra die volgende vrae:   * As jy die woord “groepsdruk” hoor, waaraan dink jy? Gaan in die sirkel om en laat elkeen een woord sê. * Is daar ‘n verskil tussen positiewe en negatiewe groepsdruk? Verduidelik.   Doen die volgende aktiwiteit met hulle:   * Vra ‘n vrywilliger of drie om die ballon in die bottel op te blaas (hulle gaan dit nie regkry nie). * Hierdie gee vir ons ‘n prentjie van hoe dit is om deur negatiewe groepsdruk beïnvloed te word. Ons word omring deur verskillende mense (ouers, familie, vriende, onderwysers) en ons voel baie keer druk om op sekere maniere op te tree en te lewe – baie keer word hierdie druk deur die mense om ons se verwagtings van ons veroorsaak.   Kom ons sê die ballon is ‘n mens en die bottel verteenwoordig groepsdruk. Maak nie saak hoe hard die mens probeer nie, as hy/sy toelaat dat ander mense hom negatief beïnvloed of om op ‘n sekere manier op te tree, kan die persoon nie groei en die mens word wat God veronderstel het hy/sy moet wees nie. Die bottel (groepsdruk) perk hom in. |
| **Lees** | Romeiene 12:1-2 |
| **Gesels oor die Woord** | Vra die volgende vrae:   * Deel hulle twee-twee saam en laat hulle vir mekaar vertel wat hierdie teksgedeelte vir hulle sê oor groepsdruk.   Belangrike tips vir groepsdruk i.t.v die teksgedeelte:   * **Ons lewens is ‘n offer vir die Here**: alles wat ons doen en sê is ‘n spieëlbeeld van ons verhouding met Hom. Sal mense kan sê jy is ‘n dissipel van die Here deur hoe jy groepsdruk hanteer? * **Moenie gelyk word aan die wêreld nie:** Die wêreld verwys na mense wat nie die Here ken nie, ons word geroep om anders op te tree. Hoe kan ons anders optree wanneer ons groepsdruk ervaar – gesels bietjie saam. * **Laat God julle denke vernuwe en julle verander en help onderskei**: Ons tree anders op wanneer ons naby aan die Here lewe en toelaat dat Hy vir ons lei deur sy Gees om die moed te hê om te kan nee sê vir goed wat nie opbouend is teenoor onsself en ander mense nie. Dit verg moed en ons kry dit nie altyd reg nie. Die Here is in proses met ons, en sy genade is vir ons genoeg as ons ‘n fout maak. |
| **Aktiwiteit** | Deel vir elkeen ‘n ballon uit en laat hulle dit opblaas. Dit sal nou baie makliker gaan as met die bottel-ballon. Laat hulle die ballonne bars en die aanhalings in die ballonne vir mekaar lees. |
| **Gebed:** | Bid vir elke kind dat hulle elke dag meer en meer saam met die Here sal lewe en wysheid van die Here sal ontvang. |